Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma WTO:n millennium-neuvottelukierros erityisesti AKT-valtioiden banaanialan näkökulmasta (AKT-EU 2756/99/lop.)



Virallinen lehti nro 271 , 24/09/1999 s. 0064 - 0065



PÄÄTÖSLAUSELMA(1) WTO:n millennium-neuvottelukierros erityisesti AKT-valtioiden banaanialan näkökulmasta Yhteinen edustajakokous, joka - kokoontui Strasbourgissa (Ranska) 29. maaliskuuta - 1. huhtikuuta 1999, - ottaa huomioon aiemmat banaaneja koskevat päätöslauselmansa ja erityisesti Port-Louisissa (Mauritius) 26. istunnossa 20. - 23. huhtikuuta 1999 hyväksytyn päätöslauselman, - ottaa huomioon banaaneja koskevan päätöslauselman Brysselissä (Belgia) pidetyssä AKT-valtioiden ministerineuvoston 68. istunnossa 28. ja 29. syyskuuta 1998, A. muistuttaa Marrakeshin yleissopimuksesta, jolla perustettiin maailman kauppajärjestö, erityisesti sopimuksen johdanto-osasta, jossa osapuolet tunnustivat, että niiden kauppa- ja taloussuhteet edistävät kestävän kehityksen tavoitteen mukaisesti mm. elintason nousua siten, että samalla huolehditaan myös ympäristönsuojelusta, B. muistuttaa, että osapuolet sopivat, että kehitysmaille ja erityisesti kaikkein vähiten kehittyneille maille on turvattava niiden kehitystarpeita vastaava osa maailmankaupan kasvusta, C. ottaa huomioon, että tulevassa uudistuksessa tehdään todennäköisesti maataloussopimukseen ja valtiontukea ja korvauksia koskevaan sopimukseen muutoksia, joilla saattaa olla vaikutuksia banaanin suosituimmuuskauppaan, D. ottaa huomioon, että Lomén sopimukselle myönnettiin poikkeus WTO:ssa ja että banaanipöytäkirja on tämän kansainvälisen sopimuksen alainen juridisesti sitova asiakirja, E. panee merkille, että banaania tuottavat AKT-maat ovat elintarvikkeiden nettotuojia, kehitysmaita, vähiten kehittyneitä maita, rannikottomia tai saarivaltioita, joilla on erityisiä taloudellisia ja yhteiskunnallisia ongelmia, ja joiden sosioekonominen kehitys on riippuvainen banaaneista saatavista vientituloista, F. panee merkille myös sen, että WTO:n sopimusosapuolet, mukaanlukien Yhdysvallat, ovat sitoutuneet maailmankaupan vapauttamisen ohella myös ottamaan huomioon kehitysmaiden erityistarpeet ja tässä mielessä hyväksyneet erityiskohtelun periaatteen, G. muistuttaa, että neljännessä Lomén sopimuksessa EU:n on sitoutunut turvaamaan AKT:n banaanintuottajien pääsyn perinteisille markkinoilleen ja kehittämään AKT-valtioiden hedelmäntuotannon olosuhteita ja myyntiä, H. katsoo, että EU:n asetuksella (EY) 404/93 säädellyn banaanijärjestelmän tarkoituksena oli varmistaa, että EU noudattaa banaanien yhteisessä markkinajärjestelyssä banaaneja tuottaville AKT-maille ja EU:n banaanintuotantoalueille antamiaan sitoumuksia ja helpottaa alan tehostamiseksi tehtäviä uudelleenjärjestelyjä, I. ottaa huomioon, että WTO:n päätöksen seurauksena Euroopan unioni muutti banaanialan YMJ:tä riitojenratkaisuelimen suositusten mukaiseksi, sillä sen mukaan eräät yhteisön tuontijärjestelmän piirteet olivat ristiriidassa kansainvälisen kaupan sääntöjen kanssa, J. ottaa huomioon, että välittömästi kun uudesta yhteisön tuontijärjestelmästä (joka tuli voimaan 1. tammikuuta 1999 alkaen) ilmoitettiin, USA väitti, että järjestelmä ei ollut WTO:n sääntöjen mukainen ja ilmoitti aikeestaan määrätä yksipuolisia pakotteita Euroopan unionille, K. ottaa huomioon, että USA ei itse ole banaanintuottaja, ja että sen edut koskevat ainoastaan alaa hallitsevia monikansallisia yhtiöitä (Chiquita, Dole ja Del Monte), L. ottaa huomioon, että on WTO:n paneelin asia määritellä onko Euroopan uusi banaanintuontijärjestelmä sääntöjen mukainen ja ovatko USA:n hallituksen ilmoittamat pakotteet laillisia, M. tuomitsee jyrkästi USA:n päätöksen olla odottamatta paneelin päätöstä ja soveltaa Euroopan unioniin yksipuolisia pakotteita, jotka ovat laittomia, taloudellisesti perustelemattomia ja poliittisesti mahdottomia hyväksyä, N. ottaa huomioon, että USA:n omaksuma yksipuolinen lähestymistapa heikentää kansainvälistä kauppajärjestelmää ja vaarantaa ensi marraskuussa Seattlessa aloitettavan uuden kauppaneuvottelukierroksen (millennium-kierroksen) onnistumismahdollisuuksia, 1. ilmaisee erittäin vakavan huolestumisensa AKT-valtioiden ja EU:n banaanintuottajien tilanteesta ja yleisemmin alan tulevaisuudesta; 2. kehottaa Euroopan unionin neuvostoa: i. noudattamaan edelleen AKT-maille ja eurooppalaisille tuottajille antamiaan sitoumuksia WTO:n paneelin päätöksestä riippumatta ja varmistamaan, että AKT-valtioiden ja Euroopan banaaneille myönnetyt edut ja pääsy EU:n markkinoille säilytetään; ii. jatkamaan tätä sitoumusta nykyisen järjestelmän jälkeenkin, niin että valtiot ja alueet saavat riittävästi aikaa järjestääkseen taloutensa uudelleen ja sopeutuakseen muuttuviin olosuhteisiin; iii. varmistamaan, että Lomén sopimuksella AKT-maille myönnettyä suosituimmuusasemaa ei enää rapauteta monenkeskisiä kauppasopimuksia uudistettaessa; iv. vastustamaan tiukasti mahdollisimman korkealla tasolla USA:n toteuttamia toimia banaanijärjestelmän kumoamiseksi ja varmistamaan, että kansainvälinen yhteisö saa tietää näiden toimien seurauksista; v. pitämään valituksensa voimassa riippumatta tämänkertaisen kiistan lopputuloksesta, niin että voidaan virallisesti todeta, että USA:n lait ovat vastoin kansainvälisen kauppajärjestelmän sääntöjä, jotka se on allekirjoittanut, ja todeta takautuvasti, että USA:n niiden perusteella toteuttamat pakotteet ovat laittomia; vi. kehottamaan USA:ta noudattamaan WTO:n sitoumuksiaan ja palaamaan monenkeskisten kiistanratkaisumenetelmien piiriin; vii. varmistamaan, että teknisen ja rahoitusavun ohjelmassa on varattu riittävästi rahaa AKT-valtioiden teollisuuden uudelleenjärjestelyä varten; 3. kehottaa komissiota ja neuvostoa asennoitumaan millennium-neuvottelukierrokseen siten, että pyritään saamaan tunnustus unionin oikeudelle noudattaa yhteisön omien ja AKT-valtioiden tuotteiden ensisijaisuuteen liittyviä sitoumuksiaan; 4. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, WTO:n pääjohtajalle, USA:n kongressille ja USA:n hallitukselle. (1) Yhteinen edustajakokous hyväksynyt 1. huhtikuuta 1999 Strasbourgissa (Ranska).